KIRJALLINEN KYSYMYS E-2800/01 esittäjä(t): María Sornosa Martínez (PSE) komissiolle. Rakennustoiminta Tabarcan saarella Alicantessa (Espanja).



Virallinen lehti nro 115 E , 16/05/2002 s. 0161 - 0162



KIRJALLINEN KYSYMYS E-2800/01 esittäjä(t): María Sornosa Martínez (PSE) komissiolle (9. lokakuuta 2001) Aihe: Rakennustoiminta Tabarcan saarella Alicantessa (Espanja) Espanja on ehdottanut Tabarcan saarta yhteisön tärkeänä pitämäksi alueeksi ja lintujensuojelualueeksi tulevaan Natura 2000 -verkostoon. Syyt tähän perustuvat saaren monipuoliseen kasvistoon ja eläimistöön, joita suojellaan yhteisön ja kansalliseen lainsäädäntöön perustuvin rauhoitusmääräyksin. Erityisen merkittäviä ovat saaren laajat Posidonia oceanica -kasvustot. Valencian korkein oikeus antoi viime vuonna määräyksen kuuden bungalowin rakennustöiden keskeyttämisestä rantaan kohdistuvien toimien ja suojelualueelle aiheutuvan haitan takia. Alicanten kaupunginhallitus on laatinut uuden erityissuunnitelman, jonka mukaan rantarakentaminen saarella sallitaan. Huolimatta Espanjan ympäristöministeriön kielteisestä Tabarcan saaren erityissuunnitelmaa koskevasta lausunnosta bungalowien rakennustyöt jatkuvat. Mihin Espanjan viranomaisiin liittyviin toimenpiteisiin komissio aikoo ryhtyä taatakseen suojelutoimet Tabarcalla, jota Espanja on esittänyt yhteisön tärkeänä pitämäksi alueeksi ja lintujensuojelualueeksi Natura 2000 -verkostoon? Voisiko komissio antaa tietoja Välimeren alueen biomaantieteen konferenssin järjestämisestä, johon se viittaa vastauksessaan E-1253/01(1)? Onko komissio jo valmis tekemään päätöksen, riittävätkö Espanjan ehdottamat posidonia-kasvustojen luontotyypin suojelutoimet Alicanten rannikolla? (1) EYVL C 340 E, 4.12.2001, s. 205. Margot Wallströmin komission puolesta antama vastaus (28. marraskuuta 2001) 1. Espanjan rannikolla sijaitsevalla Tabarcan saarella ja sen merellisessä ympäristössä on merkittäviä Posidonia oceanica -kasvustoja. Espanja on ehdottanut, että kyseinen alue nimettäisiin yhteisön tärkeänä pitämäksi alueeksi, joka voidaan myöhemmin liittää Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) mukaisesti. Komissio ei ole tietoinen arvoisan parlamentin jäsenen esille tuomasta hankkeesta ja sen vaikutuksista kyseiseen alueeseen. Komissio onkin pyytänyt Espanjan viranomaisilta kyseistä asiaa koskevia huomioita voidakseen määritellä, vaikuttaako tämä hanke merkittävästi kyseiseen alueeseen suhteessa neuvoston direktiivin 92/43/ETY tavoitteisiin, missä tapauksessa on sovellettava direktiivin 6 artiklassa säädettyä menettelyä. 2. Kuten parlamentin jäsenen esittämään kirjalliseen kysymykseen E-1253/01 annetusta vastauksesta käy ilmi, biomaantieteen konferenssien pääasiallisena tarkoituksena on auttaa määrittämään, ovatko jäsenvaltiot toimittaneet täydelliset kansalliset luettelot neuvoston direktiivin 92/43/ETY tavoitteiden mukaisesti. Vasta konferensseissa käytyjen keskustelujen jälkeen komissio voi hyväksyä yhteisön tärkeänä pitämien alueiden luettelot, joista säädetään tarvittaessa asetuksella. Posidonia oceanica -kasvustojen osalta ensimmäisessä Välimeren alueen biomaantieteen konferenssissa todettiin, että Ranskan on määriteltävä tarkemmin kyseisten kasvustojen maantieteellinen levinneisyys ja että Espanjan on lisättävä luetteloon uusia alueita, jotta sen merkittävimmät Posidonia oceanica -esiintymät olisivat riittävän laajat. Seuraava Välimeren alueen biomaantieteen konferenssi pidetään heinäkuussa 2002. (1) EYVL L 206, 22.7.1992.